文事
作者：程登吉
朝代：明
篇章：幼學瓊林 卷四

paragraphs: 多才之士，才儲八斗；博學之德，學富五車。《三墳》《五典》，乃三皇五帝之書；《八索》《九丘》，是八澤九州之志。《書經》載上古唐虞三代之事，故曰尚書；《易經》乃姬周文王周公所繫，故曰《周易》。二戴曾刪《禮記》，故曰《戴禮》；二毛曾注《詩經》，故曰《毛詩》。
孔子作《春秋》，因獲麟而絕筆，故曰《麟經》。榮於華袞，乃《春秋》一字之褒；嚴於斧鋮，乃《春秋》一字之貶。縑緗黃卷，總謂經書；雁帛鸞箋，通稱簡札。
錦心繡口，李太白之文章；鐵畫銀鉤，王羲之之字法。雕蟲小技，自謙文學之卑；倚馬可待，羨人作文之速。稱人近來進德，曰士別三日，當刮目相看；羨人學業精通，曰面璧九年，始有此神悟。五鳳樓手，稱文字之精奇；七步奇才，羨天才之敏捷。譽才高，曰今之班馬；羨詩工，曰壓倒元白。
漢晁錯多智，景帝號爲智囊；高仁裕多詩，時人謂之詩窖。騷客即是詩人，譽髦乃稱美士。自古詩稱李杜，至今字仰鐘王。白雪陽春，是難和難賡之韻；青錢萬選，乃屢試屢中之文。驚神泣鬼，皆言詞賦之雄豪；遏雲繞樑，原是歌音之嘹喨。涉獵不精，是多學之弊；咿唔呫畢，皆讀書之聲。
連篇累牘，總說多文；寸楮尺素，通稱簡札。以物求文，謂之潤筆之資；因文得錢，乃曰稽古之力。文章全美，曰文不加點；文章奇異，曰機杼一家。應試無文，謂之曳白；書成繡梓，謂之殺青。襪線之才，自謙才短；記問之學，自愧學膚。裁詩曰推敲，曠學曰作輟。
文章浮薄，何殊月露風雲；典籍儲藏，皆在蘭臺石室。秦始皇無道，焚書坑儒；唐太完好文，開科取士。花樣不同，乃謂文章之異；燎草塞責，不求辭語之精。邪說曰異端，又曰左道；讀書曰肄業，又曰藏修。作文曰染翰操觚，從師曰執經問難。求作文，曰乞揮如椽筆；羨高文，曰纔是大方家。
競尚佳章，曰洛陽紙貴；不嫌問難，曰明鏡不疲。稱人書架曰鄴架，稱人嗜學曰書淫。白居易生七月，便識之無二字；唐李賀才七歲，作高軒過一篇。開卷有益，宋太宗之要語；不學無術，漢霍光之爲人。漢劉向校書於天祿，太乙燃藜；趙匡胤代位於後周，陶谷出詔。
江淹夢筆生花，文思大進；揚雄夢吐白鳳，詞賦愈奇。李守素通姓氏之學，敬宗名爲人物誌；虞世南晰古今之理，太宗號爲行祕書。茹古含今，皆言學博；咀英嚼華，總曰文新。文望尊隆，韓退之若泰山北斗；涵養純粹，程明道如良玉精金。李白才離，咳唾隨風生珠玉；孫綽詞麗，詩賦擲地作金聲。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。